Helgelandske

Helgelandske  er et norsk transportselskap basert i Sandnessjøen.

Selskapet ble etablert under navnet Det Helgelandske Dampskibsselskab i 1867 av lensmann Christian Wang, som ble selskapets første styreleder. Selskapets administrasjon ble i 1898 flyttet fra Søvik til Sandnessjøen.  Hovedaktiviteten har vært gods- og passasjertransport, i starten med DS «Helgeland» og DS «Ranen».  Kortvarige forsøk på cruisetrafikk ble gjennomført med DS Ranen på 1920-tallet. Selskapets siste dampskip gikk ut av drift i 1955.

Selskapet gikk inn i landtafikken i 1938 da det etablerte bilruter på Dønna. Etter en rekke oppkjøp av små lokale buss-selskap i 1957, endret selskapet navn til Helgeland Trafikkselskap A/S, og i 1976 fikk det sin første hurtigbåt.

Selskapet har også drevet eget reisebyrå i perioden 1959–2000, samt etablert underselskap innen oljebransjen. Dets visuelle kjennemerke er en grønn stripe mellom to røde striper. I 1998 tok det navnet Helgelandske, som har vært kallenavnet siden starten.

Dets historie er fortalt av Leif B. Lillegaard i Selskapet Vårres som ble utgitt i anledning 125-årsjubileet (1992).

Bilavdelingen

Omfanget av rutebildriften kan illustreres med data fra rutebilstatistikken 1978. Da hadde selskapet 38 busser, 37 lastebiler, 13 tilhengere, 9 kombinerte person- og godsvogner, og et annet kjøretøy. I alt 94 personer var på dette tidspunkt heltidsansatt i bilavdelingen av selskapet.

Bussrutene som ble drevet av Helgelandske ble i 2006 lagt ut på anbud, og dette anbudet ble vunnet av Nordlandsbuss. 1. april 2006 overtok derfor Nordlandsbuss bussrutene Helgelandske hadde drevet.

Endring i eierskap
Helgelandske ble i 2005 kjøpt opp av det franske transportkonsernet Connex sin norske avdeling, Connex Norge med 83,14 % av aksjene. Våren 2007 ble selskapet sammen med Finnmark Fylkesrederi og Ruteselskap og virksomhetene i Nordtrafikk Buss og Nordtrafikk Maritim fusjonert inn i Veolia Transport Nord, som i dag heter Boreal Sjø.

Veolia fortsatte å bruke navnet Helgelandske og farger og symboler fra dette selskapet etter overtakelsen. Fra 2009 ble dette imidlertid erstattet av fargesettingen til Veolia. Nytt navn på virksomheten i Sandnessjøen var Veolia region Helgelandske. Fra 2011 ble Veolia-navnet erstattet med Boreal Transport.

Litteratur

Referanser 

Tidligere norske logistikkselskaper
Tidligere norske busselskaper
Kollektivtransport i Nordland
Næringsliv i Nordland
Næringsliv i Alstahaug
Transport i Alstahaug
Selskaper etablert i 1867
1867 i Norge
 
Selskaper opphørt i 2007
Nordlands samferdselshistorie
Tidligere norske rederier
Artikler i sjøfart-prosjektet